
Vláda SR svojim uznesením č. 462/2018 z 10. októbra 2018 schválila materiál „Správa o priebehu a výsledkoch samitu NATO v Bruseli 11. - 12. júla 2018“. V rámci tohto materiálu boli schválené aj úlohy pre ministra obrany SR, a to konkrétne v bode B.6 „Predložiť na rokovanie vlády návrh materiálu s návrhom opatrení na implementáciu rozhodnutí pre urýchlenie vojenskej mobility (presuny vojenskej techniky a osôb) v rámci územia SR“ s termínom do 31. decembra 2018. V rámci plnenia tejto úlohy Ministerstvo obrany SR ako gestor predkladá návrh materiálu „Opatrenia na implementáciu rozhodnutí o zlepšení vojenskej mobility v Slovenskej republike“ na rokovanie vlády SR.
Slovenská republika (ďalej aj „SR“) ako plnohodnotný člen Severoatlantickej aliancie (ďalej aj „NATO“) a Európskej únie (ďalej aj „EÚ“) má záujem na riešení výziev využitím širokej škály nástrojov tak, aby bola zaistená bezpečnosť jej občanov. SR dlhodobo podporuje komplementaritu a koherenciu medzi NATO a EÚ, ako aj čo najširšie zapojenie sa spojencov NATO, ktorí nie sú členmi EÚ v jej iniciatívach. Oblasť vojenskej mobility koordinovane rieši NATO aj EÚ a je tak pre obe organizácie jednou z prioritných úloh v súčasnosti. 
Rada EÚ odsúhlasila prvé štyri kroky, ktoré majú členské štáty EÚ v súvislosti s posilnením vojenskej mobility implementovať do konca roka 2019: pripraviť národné plány pre vojenskú mobilitu a dať ich implementácii vysokú prioritu; zrýchliť procedúry súvisiace s cezhraničným presunom po zemi, vo vzduchu a po mori do 5 dní a zároveň zvážiť zníženie tejto lehoty pre jednotky rýchlej reakcie; urýchliť komunikáciu a procedúry a vytvoriť silnú prepojenú sieť národných kontaktných bodov pre všetky aspekty vojenskej mobility a byť schopný rýchlo spracovať žiadosti na cezhraničné presuny; využiť existujúce národné a medzinárodné cvičenia na častejšie precvičovanie vojenskej mobility.
Členské krajiny NATO sa na ostatnom samite NATO v Bruseli v júli 2018 zaviazali, že v oblasti vojenskej mobility do konca roku 2019 skrátia čas cezhraničných presunov a poskytovania diplomatických povolení pre pozemné, letecké a námorné presuny do 5 dní a budú sa snažiť túto lehotu ešte skrátiť; do konca roku 2018 identifikujú hlavné a záložné trasy  vojenskej prepravy; využijú plánované cvičenia na pravidelnejšie precvičovanie vojenskej mobility a do konca roku 2019 zriadia sieť kontaktných bodov (Point of Contact - POC) za účelom uľahčenia komunikácie a koordinácie cezhraničných presunov.
Návrhy opatrení, ktorými sa má začať realizácia uvedených záväzkov, vychádzajú zo vstupov rezortov zastúpených v medzirezortnej pracovnej skupine vytvorenej na základe uznesenia č. 462/2018 bod B.8 (ďalej len „MPS“), ktorej súčasťou sú nasledovné rezorty: Ministerstvo obrany SR, Ministerstvo vnútra SR, Ministerstvo dopravy a výstavby SR, Ministerstvo financií SR a Ministerstvo zahraničných vecí a európskych záležitostí SR.
V súlade s uvedenými ambíciami na posilnenie vojenskej mobility je potrebné na národnej úrovni v rámci koordinovaného vládneho prístupu vykonať náležitú úpravu národných legislatívnych noriem, procesov a národných štruktúr (civilných a vojenských) tak, aby mohol byť dosiahnutý požadovaný čas na udelenie potrebných povolení na presun do 5 dní.
Zároveň je nevyhnutné identifikovať národné vojenské požiadavky na infraštruktúru a taktiež stanoviť hlavné zásobovacie trasy (Main Supply Routes), ktoré by mali byť súčasťou katalógu podpory hostiteľskej krajiny (Host Nation Support - HNS). 
Navrhované opatrenia, ktoré majú byť implementované do konca roka 2019, majú za cieľ skrátiť čas nevyhnutný pre vojenské presuny v rámci Slovenskej republiky pri zachovaní pravidiel a kompetencií ústavných orgánov SR v tejto oblasti. Navrhované opatrenia zodpovedajú súčasnej úrovni poznania problematiky jednotlivými rezortov, no pri implementácii opatrení a ich preverení v praxi, alebo počas prislúchajúcich cvičení nie je vylúčené, že budú identifikované ďalšie. Posúdenie možností a spôsobu implementácie všetkých opatrení na národnej úrovni bude v priebehu roka 2019 vykonávať medzirezortná pracovná skupina vytvorená pre tento účel zo zástupcov relevantných rezortov.  
Predložený materiál „Opatrenia na implementáciu rozhodnutí o zlepšení vojenskej mobility v Slovenskej republike“ nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana. Pri napĺňaní uvedených opatrení budú spracované a na rokovanie vlády SR predložené samostatné návrhy ich realizácie, ktoré budú obsahovať aj doložku vplyvov na rozpočet verejnej správy, pričom všetky výdavky vyplývajúce z predložených návrhov budú zabezpečené v rámci schválených limitov výdavkov príslušnej kapitoly na jednotlivé roky bez dodatočných požiadaviek na rozpočet verejnej správy.
Vláda SR rozhoduje o uvedenom materiáli v zbore na základe článku 119 písmena i) Ústavy Slovenskej republiky, pretože návrh materiálu „Opatrenia na implementáciu rozhodnutí o zlepšení vojenskej mobility v Slovenskej republike“ rieši okrem bezpečnostnej a obrannej politiky viaceré zásadné otázky vnútornej a zahraničnej politiky.



2

